V prejšnjem stoletju se je Celje razvilo še v pomembno turistično središče, ki je po celi monarhiji slovelo po svojih savinjskih kopelih in na vsakem koraku vidnih ostalinah svoje bogate preteklosti. Pa ne le po tem; tudi po prekrasni okolici, zaradi katere so nekateri Celje primerjali z znanim avstrijskim letoviščem Ischlom ali celo s Heidelbergom. Tudi v prvi polovici 20. stoletja je razvoj mesta temeljil predvsem na trgovini, obrti in sejemskih prireditvah pa tudi na turizmu.

